
	Φιλολογικό Μνημόσυνο 

για τον πεζογράφο, ποιητή και ερευνητή

Λεύκιο Ζαφειρίου

στο Σπίτι της Κύπρου

Με ιδιαίτερη επιτυχία πραγματοποιήθηκε, την Πέμπτη 22 Ιουνίου 2023, στο Σπίτι της Κύπρου στην Αθήνα, Φιλολογικό Μνημόσυνο για τον σημαντικό πεζογράφο, ποιητή και ερευνητή Λεύκιο Ζαφειρίου, παρουσία πολλών ανθρώπων των Γραμμάτων, μελών της οικογένειας και φίλων του.

Στο πλαίσιο της εκδήλωσης, που συνδιοργανώθηκε από το Σπίτι της Κύπρου, το Γραφείο Τύπου και Πληροφοριών της Κυπριακής Δημοκρατίας και την Ομάδα Πρωτοβουλίας Φίλων του Λεύκιου Ζαφειρίου, με τη στήριξη του Υφυπουργείου Πολιτισμού της Κύπρου, διαβάστηκε χαιρετισμός που απέστειλε ο Ομότιμος Καθηγητής Πολιτικής Επιστήμης, Ακαδημαϊκός, Πασχάλης Κιτρομηλίδης. Χαιρετισμό απηύθυναν, η Αλίκη Στυλιανού, Διευθύντρια του Γραφείου Τύπου και Πληροφοριών της Κυπριακής Δημοκρατίας, η Έλενα Διομήδη-Παρπούνα, Αναπληρώτρια Διευθύντρια της Βιβλιοθήκης Πανεπιστημίου Κύπρου, και, εκ μέρους της οικογένειας του Λεύκιου Ζαφειρίου, η αδελφή του, ποιήτρια Φροσούλα Κολοσσιάτου.

Για το έργο του Λεύκιου Ζαφειρίου, με την ευκαιρία τριών νέων εκδόσεων, μίλησαν:

· ο κριτικός λογοτεχνίας Αλέξης Ζήρας, ο οποίος παρουσίασε το βιβλίο «Οι Συμμορίτες» (Αναθεωρημένη έκδοση, Εκδόσεις «Εν τύποις», 2023),
· η εκδότρια Τζούλια Τσιακίρη που προλόγισε το βιβλίο «Αλληλογραφία Λεύκιου Ζαφειρίου - Στυλιανού Αλεξίου» (Εκδόσεις «Το Ροδακιό»)˙ η επιμελήτρια της έκδοσης, Αναπληρώτρια Καθηγήτρια Πανεπιστημίου Κύπρου, Αφροδίτη Αθανασοπούλου, απέστειλε κείμενο παρουσίασης του έργου, το οποίο διάβασε ο φιλόλογος Γιώργος Μύαρης,
· η Αναπληρώτρια Καθηγήτρια Νεοελληνικής Φιλολογίας και Μέλος της Ακαδημαϊκής Επιτροπής της Έδρας UNESCO του Πανεπιστημίου Λευκωσίας Μαρίνα Ροδοσθένους-Μπαλάφα, που παρουσίασε το λεύκωμα «Η μετέωρη θλίψη της ιστορίας» ( Έκδοση Γραφείου Τύπου και Πληροφοριών) και διάβασε το κείμενο παρουσίασης του ίδιου βιβλίου που απέστειλε η φιλόλογος Νάτια Χαραλαμπίδου.

Η εκδήλωσή ολοκληρώθηκε με τις παρεμβάσεις φίλων, ομοτέχνων, ερευνητών και πανεπιστημιακών που μοιράστηκαν σκέψεις για τον άνθρωπο Λεύκιο Ζαφειρίου, το λογοτεχνικό και ερευνητικό του έργο. Μίλησαν, ο Κωστής Δανόπουλος, ο Γιώργης Μαρκόπουλος, ο Γιώργος Μύαρης, ο Δημήτρης Παπαχρήστος, ο Σπύρος Παππάς, η Γεωργία Πατερίδου και η Έλλη Φιλοκύπρου.

Τον συντονισμό της εκδήλωσης ανέλαβε ο λογοτέχνης, ερευνητής και παιδαγωγός, επίτιμος Πρόεδρος του Κυπριακού Συνδέσμου Παιδικού-Νεανικού Βιβλίου και Πρόεδρος της Στέγης Γραμμάτων και Τεχνών Λάρνακας Κώστας Κατσώνης.

Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:
https://diavlos.grnet.gr/room/1607?eventid=14514

